Hanua Jesus hawẽ kuxipayabube niyushũ hau Jerusalém anua kaĩbaĩyamayushanũbũ hatu nemakĩ yuikĩ:
—Haska Epa Deusũ matu yubani ẽ matu yuixinarã,
hau matu inãkĩ yunushanũ nenua kaĩama habianushũs manayushãkãwẽ.
Txanima Joãonẽ henewẽ dukũ hatu naximakubaĩyamaki.
Hakia eãnã,
habiaskari wakĩ samama duakabi Deusũ Yushĩ Pepawẽ ẽ matu naximashanaii,
matu unãti wamakinã— hatu waya
hanushũ hatube itxabu betsã Jesus yukakĩ:
—Shanẽ Ibuũ,
na habiatianã,
nawabu nitxĩtã nukunabu Israelbu ana hatu pewakĩ kuxipa wai mĩ hatũ shanẽ ibui taei kai?
— akabu
Jesusũ hatu kemakĩ:
—Hatiãra ibubis hawẽ kuxipawẽ Epa Deusũ haska washanairã,
matunamaki,
mã unãtirubumarã.
Hatũ besti unaĩkiki.
Haska mã hawẽ unãtirurã,
hawẽ Yushĩ Pepa matu anu huaya hawẽ kuxipa bitã Jerusalém anushũ inũ Judéia mai pakea inũ Samaria mai pakea ha dabe hirabi anushũ inũ txaihaira mai kesua anu hiwebaunabu anu bukubaũkĩ ekiri mã hatuki txanikũkaĩyushanaii— hatu wai
nĩkakĩ uĩaĩbũ Jesus haskabiama nai anu Deusũ ainikĩ dũtãbainai nai kuĩ bekĩ bepukĩ huneaya ana uĩabumakẽ
Jesus haska kaĩkĩ hatu henebainai uĩ naiuri teskãshũ uĩkĩ heneriabumakẽ huni dabe tima tari hushupa sawea damia hatu bebũ nituxitã
hatu yuikĩ:
—Galiléia anuabuũ,
haskakĩ mã naiuri uĩaĩ?
Na habias Jesus matu anua nai anu Deusũ ainiairã,
haskakainai mã dama uĩshu keskariai ana habiaskariakirãshanikiki,
hauriarirã— hatu wabu